| **Clark Gable** |
| --- |
|  |
| Gimė | 1901 m. vasario 1 d.Kadizas, Jungtinės Amerikos Valstijos JAV |
| Mirė | 1960 m. lapkričio 16 d. (59 metai)Los Andželas, Jungtinės Amerikos Valstijos JAV |
| Sutuoktinis (-ė) | 5 |
| Vaikai | 2 |
|  |
| Veikla | aktorius |
| Parašas |
|  |

**Viljamas Klarkas Geiblas** (angl. *William Clark Gable*, 1901 m. vasario 1 d. Kadizas, Ohajas, JAV – 1960 m. lapkričio 16 d. Los Andželas, Kalifornija, JAV) – amerikiečių kino aktorius, dažnai vadinamas Holivudo karaliumi. Per 37-erius metus trukusią aktoriaus karjerą suvaidino daugiau kaip 60-yje įvairaus žanro filmų, tris 10-mečius atlikdamas pagrindinius vaidmenis.

Biografija
----------

K. Geiblo gimtasis namas Kadizo kaime.
1901 m. gimė Kadizo kaime, Ohajuje, naftos gręžinių darbininko Viljamo Henrio Geiblo (*William Henry Gable*) ir Adelainos (*Adeline*, mergautinė pav. *Hershelman*) šeimoje, jis buvo vienintelis vaikas. Pakrikštytas katalikų bažnyčioje. Klarkas Geiblas kilęs iš vokiečių, Šveicarijos vokiečių, airių ir belgų. K. Geiblo motina mirė, kai jam buvo 10 mėnesių. 1903 m. tėvas vedė Dženę Danlap (*Jennie Dunlap*). Ji berniuku rūpinosi, mokė jį skambinti pianinu, o 13-os metų K. Geiblas grojo pučiamaisiais instrumentais orkestre. Jis mėgo literatūrą, su tėvu taisyti automobilius, šis jį pratino prie sunkaus fizinio darbo ir mokė medžioti. 1917 m. tėvas susidūrė su finansiniais sunkumais ir išvyko į Palmyrą prie Akrono Ohajuje ūkininkauti. Tėvas norėjo, kad tuo užsiimtų ir sūnus, tačiau jis išvažiavo dirbti į padangų bendrovę „Firestone Tire and Rubber Company".

Vėliau tėvas Oklahomoje grįžo į naftos verslą, o 21 m. sulaukęs K. Geiblas pradėjo vaidinti gastroliuodamas po gamyklas, įmones. Portlande, parduotuvėje „Meier & Frank" kurį laiką dirbo kaklaraiščių pardavėju ir ten susipažino su aktoriumi Erlu Larimoru, kuris jį paskatino grįžti prie vaidybos. K. Geiblas pradėjo susitikinėti su E. Larimoro trupės „The Red Lantern" aktore France Dorfler (*Franz Dorfler*) ir juodu kurį laiką vaidino trupėje „The Astoria Players". Vakarais Portlande K. Geiblas mokėsi vaidybos.

1924 m. K. Geiblas atvyko į Holivudą. Vaidino nebyliajame kine, ilgą laiką gaudavo antraplanius vaidmenis, vaidino taip pat ir teatre. Susipažino ir ilgiems metams susidraugavo su aktoriumi bei režisieriumi Lajoneliu Barimoru.

1931 m. pirmą kartą suvaidino garsiniame kine, tai buvo filmas „Nuspalvinta dykuma" („The Painted Desert"). Pradėjo dirbti kino kompanijoje „Warner Bros". Tais pačiais metais filme „Šokite, kvailiai, šokite" („Dance, Fools, Dance") su Džoana Kroford atliko savo pirmąjį pagrindinį vaidmenį. K. Geiblas išpopuliarėjo po 1931 m. filmo „Laisva siela" („A Free Soul"), nuo tol dažniausiai gaudavo pagrindinius vaidmenis.

K. Geiblas filme „Vėjo nublokšti" (1939).
Vienas garsiausių K. Geiblo vaidmenų – 1939 m. filme „Vėjo nublokšti", kuriame jis vaidino Retą Batlerį, pagrindinį moters vaidmenį atliko Vivjena Ly. Už šį vaidmenį jis buvo nominuotas trims „Oskarams". Prieš tai jis buvo laimėjęs šį apdovanojimą už vaidmenį 1934 m. filme „Tai nutiko vieną naktį" („It Happened One Night") ir buvo nominuotas už vaidmenį 1935 m. filme „Maištas Bauntyje" („Mutiny on the Bounty"). Du kartus nominuotas „Auksiniam gaubliui" – už vaidmenis filmuose „Mokytojo gyvūnėlis" („Teacher’s Pet", 1958) ir „Bet ne man" („But Not for Me", 1959). Vaidino filmuose „Plaukti tyliai ir giliai" („Run Silent, Run Deep", 1958) ir „Nepritapėliai" (tai buvo tiek jam, tiek Merlinai Monro paskutinis iki galo suvaidintas filmas). Be Džoanos Kroford, filmavosi su tokiomis garsenybėmis, kaip Mirna Loi, Džyna Harlou, Lana Terner, Norma Šyrer ir Eiva Gardner. 1961 m. Holivudo šlovės alėjoje jam įspausta žvaigždė. 1999 m. Amerikos kino instituto (AKI) sąraše „AKI 100 metų – 100 žvaigždžių" tarp visų laikų iškiliausių vyrų kino žvaigždžių K. Geiblui skyrė 7-ąją vietą.

Klarkas Geiblas buvo vedęs penkis kartus. 1924 m. vedė 17 metų vyresnę savo vaidybos mokytoją Džozefiną Dilon, kuri tapo jo vadybininke. 1930 m. su ja išsiskyrė ir po kelių dienų vedė Teksaso aukštuomenės liūtę Mariją Flanklin Prentis Lukas Langham (*Maria Franklin Prentiss Lucas Langham*), pravarde „Ria". 1939 m. vedė aktorę Kerolę Lombard, 1942 m. ji žuvo sudužus lėktuvui. Antrojo pasaulinio karo metais K. Geiblas įstojo į JAV oro pajėgas, buvo išsiųstas į Jungtinę Karalystę ir dalyvavo penkiuose bombonešių antskrydžiuose, pelnė medalį. 1949 m. vedė britų modelį ir aktorę Silviją Ešli, 1955 m. – buvusį mados modelį ir aktorę Kei Sprekels. Praėjus 4-iems mėnesiams po K. Geiblo mirties, Kei Geibl pagimdė vienintelį jo biologinį sūnų aktorių Džoną Klarką Geiblą (*John Clark Gable*). Su aktore Loreta Jang K. Geiblas buvo susilaukęs nesantuokinės dukters aktorės Džudės Luis (1935–2011).

Klarkas Geiblas 59-erių nuo širdies smūgio mirė 1961 m. lapkričio 16 d. Los Andžele. Palaidotas Forest Lono kapinėse Glendeile.

Nuorodos
--------

* K. Geiblo filmografija
* K. Geiblo nominacijos ir apdovanojimai

Išnašos
-------

1. ↑  „Clark Gable: King of Hollywood". *The Huffington Post*. Nuoroda tikrinta 2023-06-11.
2. ↑  „Clark Gable". *ethnicelebs.com*. Nuoroda tikrinta 2023-06-11.
3. ↑  Spicer, Chrystopher. *Clark Gable: Biography, Filmography, Bibliography*. ISBN 9780786411245. Nuoroda tikrinta 2023-06-11.
4. ↑  Jordan, Elisa. *Rockhaven Sanitarium: The Legacy of Agnes Richards*. ISBN 9781439665589. Nuoroda tikrinta 2023-06-11.
5. ↑  Harris, Warren G. „Clark Gable : a biography". Nuoroda tikrinta 2023-06-11.
6. 1 2  Brett L. Abrams (2014-11-21). *Hollywood Bohemians: Transgressive Sexuality and the Selling of the Movieland Dream*. ISBN 978-0-7864-8247-4. Nuoroda tikrinta 2023-06-11.
7. ↑  „Clark Gable – *North American Theatre Online*".
8. ↑  „Clark Gable". *biography.com*. Nuoroda tikrinta 2023-06-11.
9. ↑  Harris, Warren G. (2010-09-01). *Clark Gable: A Biography* (anglų). Crown/Archetype. p. 68. ISBN 978-0-307-55517-5.
10. ↑  „Clark Gable. Credits (text only)". *IMDb*. Nuoroda tikrinta 2023-06-11.
11. ↑  „Clark Gable. Awards". *IMDb*. Nuoroda tikrinta 2023-06-11.
12. ↑  „America's Greatest Legends" (PDF). Amerikos kino institutas. Suarchyvuotas originalas (PDF) 2011-07-16. Nuoroda tikrinta 2023-06-11.
13. ↑  „Edit entry Clark (William Clark) Gable". American Air Museum in Britain.
14. ↑  Marilyn Monroe Rare Footage 1961 (2010-05-05), *Marilyn Monroe @ Clark Gable son christening*. Nuoroda tikrinta 11 birželio 2023
15. ↑  „CLARK GABLE BIOGRAPHY: MARRIAGES". *classicmoviefavorites.com*. Nuoroda tikrinta 2023-06-11.
16. ↑  Karen Corday (2022-07-07). „WHAT HAPPENED TO CLARK GABLE'S CHILDREN?". *grunge.com*. Nuoroda tikrinta 2023-06-11.
17. ↑  „Clark Gable". *findagrave.com*. Nuoroda tikrinta 2023-06-11.